ไฟแนนซ์ทูเดย์
โดย...ช.ชดา
27 ม.ค. 2559

โดย...ช.ชดา
...โปรดทราบ ตั้งแต่วันที่ 1 ส.ค. 2559 เป็นต้นไป กฎหมายคุ้มครองเงินฝากของไทย ได้ลดวงเงินคุ้มครองเงินฝากลงจากบัญชีละ 25 ล้านบาท ลงมาเหลือบัญชีละ 1 ล้านบาท เรื่องนี้ธนาคารพาณิชย์ทุกแห่งควรประชาสัมพันธ์ให้ลูกค้าได้รู้อย่างทั่วถึง เนื่องจากเป็นเรื่องสำคัญที่ลูกค้าจะตัดสินใจเลือกฝากเงินกับสถาบันการเงินใดก็จะได้คิดให้รอบคอบ
...การประชุมคณะรัฐมนตรีเมื่อวานนี้ ได้มีมติอนุมัติวงเงินจัดตั้งธนาคารเพื่อการลงทุนในโครงสร้างพื้นฐานเอเชีย เป็นส่วนของไทยที่จะต้องลงเงินทั้งสิ้น 52,818 ล้านบาท เป็นการเรียกเก็บค่าใช้จ่ายเบื้องต้น 10,563 ล้านบาท ซึ่งจะต้องชำระงวดแรกก่อนยื่นสัตยาบัน 2,217 ล้านบาท
ใครที่ยังไม่รู้จักธนาคารเพื่อการลงทุนโครงสร้างพื้นฐานแห่งเอเชีย หรือ Asian Infrastructure Investment Bank : AIIB ขอบอกให้ฟังสั้นๆ ว่า เป็นสถาบันการเงินระหว่างประเทศซึ่งมีวัตถุประสงค์ให้ความสนับสนุนแก่การจัดทำโครงสร้างพื้นฐานในภูมิภาคเอเชียแปซิฟิก
ก่อตั้งขึ้นโดยดำริของรัฐบาลจีน เมื่อปี 2013 โดยมีเสียงสนับสนุนจากองค์การ “สมาชิกผู้ร่วมก่อตั้งตามแผน” เป็นองค์การระดับภูมิภาค 37 ราย และระดับอื่นอีก 20 ราย รวมเป็น 57 ราย
...จับตาบทบาทของอดีตนายแบงก์ ดร.กอบศักดิ์ ภูตระกูล กรรมการผู้ช่วยรัฐมนตรี “ดร.สมคิด จาตุศรีพิทักษ์” กับการจัดตั้งธนาคารที่ดิน หลังกฎหมายผ่านการเห็นชอบของ สปช.แล้ว เมื่อกลางปีที่แล้ว ที่ตอนนี้ยังไม่มีความคืบหน้าแต่อย่างใด
ตามสูตรของ ดร.กอบศักดิ์ ธนาคารที่ดินจะมีแหล่งเงินทุนมาจากรัฐบาล 5,000 ล้านบาท และเงินที่โอนมาอีก 700 ล้านบาท รวมทั้งสิ้น 5,700 ล้านบาท จะมีการออกพันธบัตรของรัฐบาล เพื่อปล่อยให้เกษตรกรนำไปลงทุน อีกทั้งยังทำงานร่วมกับ ส.ป.ก. กรมที่ดิน สถาบันพัฒนาองค์กรชุมชน (พอช.) กองทุนหมุนเวียนและกองทุนฟื้นฟู ซึ่งจะทำให้ธนาคารที่ดินประหยัดและไม่เป็นภาระต่องบประมาณประเทศ
...อภิศักดิ์ ตันติวรวงศ์ รมว.คลัง ไล่ขันนอตหน่วยงานราชการเพราะไม่วางใจภาวะเศรษฐกิจโลก เลยต้องทำให้เศรษฐกิจไทยมีภูมิคุ้มกันไว้ก่อน โดยเฉพาะการเร่งเบิกจ่ายงบลงทุน ตอนนี้ไล่บี้สำนักงบประมาณเร่งการเบิกจ่ายการลงทุนในโครงการที่เกิน 2 ล้านบาท